Veïns i veïnes de l'Eliana reclamen solucions al pas de l'estació de metro
04 de març de 2025

• L'alcalde ha rebut al col·lectiu veïnal a l'Ajuntament per a escoltar les seues peticions.

L'Ajuntament de l'Eliana ha acollit aquest dilluns a una vintena de veïns i veïnes preocupats pels efectes de la modificació realitzada el desembre passat en el pas de l'estació de metro. L'alcalde, Salva Torrent, els ha rebuts en el Saló de Plens per a escoltar les seues demandes i reiterar el compromís del consistori amb la cerca de solucions.

Durant la trobada, Torrent va recordar que el Ple municipal va aprovar per unanimitat una moció sobre aquest tema i que l'Ajuntament ja ha remés un escrit a Ferrocarrils de la Generalitat Valenciana (FGV). En la seua resposta, FGV assegura que les obres executades compleixen amb el pla previst per a millorar la seguretat.

No obstant això, l'informe tècnic municipal, que serà enviat en els pròxims dies a l'entitat ferroviària, assenyala que la reclassificació de l'encreuament com a “pas entre andanes” en lloc de “pas per als vianants a nivell” no ha reduït el flux de vianants, sinó que ha generat noves situacions de risc.

L'alternativa proposada per FGV, un pas inferior situat a menys 500 metres, suposa un trajecte considerablement més llarg, passant d'1 a quasi 11 minuts d'encreuament i recorrent una distància pròxima a un quilòmetre més. “Les mesures adoptades han complicat el trànsit dels vianants no usuaris del metro, obligant-los a recórrer distàncies més llargues i menys accessibles en un punt clau que connecta Montepilar-Montealegre amb el centre de l'Eliana”, ha advertit l'alcalde.

Entre les possibles solucions plantejades es troben la reobertura de l'accés directe sense necessitat de pujar a l'andana, la construcció d'un nou pas inferior o una passarel·la superior, o la reclassificació del pas com “pas a nivell per als vianants” amb mesures de seguretat addicionals.

L'Ajuntament continuarà treballant en la cerca d'una alternativa que garantisca la seguretat i accessibilitat a l'Eliana i s'ha compromés, a més, a donar suport a la recollida de signatures que impulsarà en les pròximes setmanes el col·lectiu veïnal.